България е поискала одобрение от Брюксел, за да увеличи капитала на дружеството с 600 млн. лева.

Най-голямата топлоелектрическа централа у нас - държавната ТЕЦ "Марица изток 2" е заплашена от фалит. Това съобщи изпълнителният директор на Българския енергиен холдинг Петьо Иванов пред журналисти.

По думите му, за да бъде спасена централата, тя се нуждае от увеличение на капитала с 600 млн. лв. Затова обаче е необходимо одобрението на Европейската комисия, тъй като централата е държавна и подобна стъпка може да се тълкува като помощ.

Петьо Иванов, изп. директор на БЕХ: Това, което ние целим, е основно чрез вдигането на капитала да дадем допълнителен живот на централата, защото при друго положение още следващата година централата, съгласно Търговския закон, ще бъде в хипотезата на несъстоятелност и би следвало ръководството да я обяви в такова.

Държавният ТЕЦ има капитал от 290 млн. лева в момента и множество заеми към компанията си майка - БЕХ. Централата от години има проблем с финансовото си оцеляване.





